C 152/4
SK
Úradný vestník Európskej únie
6.4.2022
5.2.
Podľa nedávnej správy inštitútu McKinsey Global Institute ochorenie COVID-19 v kombinácii s automatizáciou ohrozujú v maloobchode a veľkoobchode viac ako päť miliónov pracovných miest (4).
To by mohlo ovplyvniť mnoho zamestnaných žien a mladých ľudí.
EÚ a členské štáty musia okrem stabilizácie hospodárstva investovať aj do zručností týchto pracovníkov, napr. zlepšovaním odborného vzdelávania a prípravy, individuálnych vzdelávacích účtov a rekvalifikácie.
Cielené zvyšovanie úrovne zručností by tomuto odvetviu umožnilo udržať si väčšiu časť svojej pracovnej sily tým, že jej poskytne odbornú prípravu v oblasti používania digitálnych technológií, zatiaľ čo ostatným pracovníkom môže rekvalifikácia umožniť prístup k pracovným príležitostiam v iných odvetviach. 5.3.
Opatrenia na podporu zamestnanosti a zručností EÚ je preto potrebné prepracovať tak, aby umožňovali ľahký a rýchly prístup k finančným prostriedkom na reštrukturalizáciu tohto odvetvia a aby sa dokázali vyrovnať s meniacimi sa potrebami v oblasti zručností, ktoré sú spôsobené zrýchlením zmien na trhu v dôsledku pandémie COVID-19.
Plány obnovy sa musia použiť na zvýšenie kvalifikácie pracovníkov maloobchodu aj veľkoobchodu rovnakým spôsobom ako v prípade pracovníkov verejného sektora. 6.
Priemyselná stratégia – maloobchodný ekosystém 6.1.
Aktualizovaná priemyselná stratégia, ktorú nedávno predstavila Európska komisia, prináša nové zameranie na dôležité ekosystémy vrátane maloobchodu a agropotravinárstva (5).
Maloobchodníci a veľkoobchodníci zohrávajú zásadnú úlohu v európskom hospodárstve a vo fungovaní mnohých ďalších ekosystémov, napríklad logistiky.
Digitálna a zelená transformácia musia prispieť k podpore obnovy po skončení pandémie COVID-19 a maloobchodníci a veľkoobchodníci musia byť uznaní ako dôležitá súčasť viacerých ekosystémov, napríklad elektronického obchodu a logistiky.
Logistika je nevyhnutným priemyselným prvkom elektronického obchodu, pričom fungujú v symbióze, keďže ani jeden z týchto dvoch subsystémov nemôže vykonávať svoju činnosť bez príspevku toho druhého.
Z tohto dôvodu je vo všeobecnom záujme, aby odvetvie logistiky rástlo v súlade potrebami pracovníkov, spotrebiteľov a životného prostredia. 6.2.
Európska komisia uznala, že maloobchodný a veľkoobchodný ekosystém je jedným z najzasiahnutejších odvetví a je na druhom mieste, pokiaľ ide o potrebu investičnej podpory.
Maloobchodníci a veľkoobchodníci fungujú s vysokým obratom, vysokými fixnými nákladmi a nízkymi maržami (1 – 3 %), čo znamená, že sú zvlášť ohrození problémami s likviditou.
V máji 2020 odhadované straty súvisiace s prvou vlnou pandémie dosiahli v maloobchodnom predaji nepotravinových výrobkov 16 – 20 % ročného obratu (250 – 320 miliárd EUR).
Veľký počet podnikov v maloobchodnom a veľkoobchodnom ekosystéme bol priamo alebo nepriamo drasticky zasiahnutý vládnymi obmedzeniami napr. v dôsledku toho, že ich zákazníci museli dodržiavať zákaz vychádzania alebo iné obmedzenia mobility.
Tí, ktorí mali zriadené online prevádzky, dokázali časť strát zmierniť, ale len vo veľmi obmedzenej miere.
Online predaj výrazne vzrástol a očakáva sa, že bude rásť aj naďalej, keďže spotrebitelia v tomto smere nadobúdajú skúsenosti. 6.3.
Ekosystémový prístup poskytuje vhodný rámec, ktorý odzrkadľuje zložité prepojenia medzi odvetviami a podnikmi na jednotnom trhu v daných hodnotových reťazcoch, ako aj potrebu podporovať ich pri tom, aby pozitívne prijímali digitálne a udržateľnú transformáciu a prispievali k stratégii obnovy.
Keďže súkromná spotreba tvorí viac ako 50 % HDP EÚ, maloobchodníci a veľkoobchodníci zabezpečujú prístup výrobcov na spotrebiteľské a profesionálne trhy; zákazníci si môžu kúpiť to, čo potrebujú, čím prispievajú k tvorbe nepretržitého a dôležitého dodávateľského reťazca. 7.
Úloha maloobchodu pri udržiavaní aktivít v mestských centrách a vo vidieckych spoločenstvách 7.1.
Maloobchodníci si už mnoho rokov budujú dôveru u európskych spotrebiteľov a poskytujú im vysokokvalitné výrobky za konkurencieschopné ceny, pričom sa neustále usilujú vytvárať a poskytovať im nové úrovne efektívnosti a pomáhať zvyšovať kúpnu silu spotrebiteľov.
Maloobchodníci síce produkujú výrobky šetrné k životnému prostrediu, ktoré vedú k udržateľnej spotrebe, treba však urobiť viac. 7.2.
Maloobchodné predajne sú takisto zásadným prvkom pre udržanie života v mestských centrách a vo vidieckych spoločenstvách.
To tiež dokazuje, aké dôležité sú a budú tradičné kamenné predajne pre spoločnosť.
Maloobchodníci môžu slúžiť ako pošta, banka a lekáreň a môžu tiež pomôcť miestnym komunitám zachovať v nich pulzujúci život.
Prázdne maloobchodné predajné priestory v obchodných uliciach nezadržateľne odsudzujú mestá k pomalému úpadku vedúcemu k vandalizmu a kriminalite, zatiaľ čo predajne na vidieku môžu byť zlomom medzi životaschopnou vidieckou komunitou a komunitou, ktorá prichádza o svoje obyvateľstvo. 7.3.
Aby si európski maloobchodníci zachovali konkurencieschopnosť, musia byť schopní zvýšiť a urýchliť svoje investície do automatizácie, spotrebiteľských rozhraní a umelej inteligencie.
Podpora takýchto investícií a rozšírenia online predaja, a najmä pomoc pre MSP v maloobchode a malé prevádzky v mestských centrách pri umiestňovaní ich výrobkov na internet, by mala transformačný účinok na ich miestne komunity i na prežitie a odolnosť mnohých maloobchodných spoločností, ktoré čelia intenzívnej a čoraz globálnejšej konkurencii.
(4) (5)
The future of work in Europe (mckinsey.com).
COM(2020) 102 final; oznámenie o aktualizácii novej priemyselnej stratégie na rok 2020 (europa.eu).